賽神曲
作者：陸游
朝代：宋

paragraphs: 擊鼓坎坎，吹笙嗚嗚。
緑袍槐簡立老巫，紅衫繡裙舞小姑。
烏桕燭明蠟不如，鯉魚糝美出神厨。
老巫前致詞，小姑抱酒壺。
願神来享常歡娛，使我嘉穀收連車。
牛羊暮歸塞門閭，雞鶩一母生百雛。
歲歲賜粟，年年蠲租。
蒲鞭不施，圜土空虚。
束草作官但形模，刻木爲吏無文書。
淳風復還羲皇初，繩亦不結况其餘。
神歸人散醉相扶，夜深歌舞官道隅。